PIXEL FEDERATION

PIXEL FEDERATION, s.r.o. je slovenská spoločnosť zaoberajúca sa vývojom hier, sídliaca v Bratislave v Digital Parku. Štúdio bolo založené v roku 2007. V súčasnosti je ich najúspešnejším titulom vlaková hra TrainStation, ktorú doteraz hralo vyše 30 miliónov hráčov po celom svete. V rámci EMEA patrí medzi špičku herných developerov pôsobiacich na Facebooku.

História 
Spoločnosť bola založená a zaregistrovaná 10. augusta 2007. Založili ju štyria kolegovia, ktorí predtým spolupracovali na neúspešnom AAA projekte s názvom Elveon od 10tacle Studios. Činnosť spoločnosti bola zo začiatku orientovaná na výrobu atypických koncepčných a technických riešení, programov a aplikácií pre externých klientov. Spočiatku začínali na platforme Nintendo DSi, kde vytvorili dva tituly - Libera Wing a Happy Birthday Markt, ktoré napriek dobrým hodnoteniam neboli finančne úspešné. Snažili sa preraziť aj na Iphone, kde taktiež vytvorili dve hry, no boli rovnako bez úspechu. Po týchto dvoch sklamaniach sa spoločnosť začala orientovať na browser hry. Ich prvým browserovým titulom bola fantasy hra s názvom Emporea, no latku úspechu sa podarilo preskočiť až na Facebooku s projektom TrainStation, ktorý je dodnes ich najúspešnejším projektom, ktorý predstavuje skoro 60 % príjmov. Okrem TrainStation-u zažila úspech aj hra Diggy's Adventure, ktorej popularita stále narastá. Koncom roka 2014 hry získali prevedenie aj na mobilné platformy Android a iOS. V roku 2015 na trh prichádza ďalšia webová hra s názvom Seaport. Spoločnosť zaznamenáva pokles záujmu o facebookové hry, preto sa začína viac zameriavať na iné platformy. Pixel Federation predstavil dve nové hry na PC - Morning Men a Galactic Junk League. Zároveň vytvorila novú samostatnú VR divíziu a už aj prvý produkt – labyrintovú hru CoLab, ktorá má byť v roku 2016 dostupná pre majiteľov VR zariadení.

Súčasnosť 
Od marca 2020 do marca 2021 firma dosiahla kumulatívny obrat viac ako 50 000 000€ a zamestnáva vyše 230 zamestnancov. Väčšinu akcii vlastnia Šicko a Fridrich, avšak v hernom štúdiu má 38% podiel finančný investor Peter Lukeš. K 31. marcu 2021 končí spoluzakladateľ Šimon Šicko na pozícii CEO v hernej spoločnosti Pixel Federation. Neodchádza úplne, ostáva a bude viesť tím výskumu a vývoja a zároveň sa bude firme venovať zvonka. Vráti sa späť ku produktu, chce inovovať a hľadať nové príležitosti, ktorých by sa mohla spoločnosť chytiť.

Vydané hry 
 2009: Libera Wing (Nintendo Dsi) 
 2010: Emporea (Browser, Android, iOS)
 2010: Happy Birthday Markt (Nintendo Dsi) 
 2010: TrainStation (Browser, Android, iOS)
 2012: Diggy's Adventure (Browser, Android, iOS)
 2012: Big Shopkeeper (Browser, Android, iOS)
 2015: Seaport (Browser Android, iOS)
 2016: Morning Men (PC)
 2016: Galactic Junk League (PC)
 2016: CoLab (VR)
 2019: TrainStation 2 (Android, iOS)
 2019: AFK Cats (Android)

Referencie

Pozri aj 
 Počítačová hra
 Freemium model

Externé odkazy 
 Oficiálna stránka
 Stránka investora - Peter Lukeš

Podniky na Slovensku
Výrobcovia počítačových hier na Slovensku
Podniky založené v 2007